b'\n_START_ARTICLE_\nNacionalni liberalizam\n_START_PARAGRAPH_\nNacionalni liberalizam (njem. der Nationalliberalismus) je oblik liberalizma spojenog s nacionalizmom s nekim liberalnim politikama, posebice u odnosu na obrazovanje, odnose dr\xc5\xbeave i vjere, i moderno, u\xc4\x8dinkovito upravljanje birokracijom._NEWLINE_Korijeni nacionalnog liberalizma se\xc5\xbeu u 19. stolje\xc4\x87e, kada je konzervativni liberalizam bio ideologija politi\xc4\x8dkih stale\xc5\xbea u ve\xc4\x87ini europskih dr\xc5\xbeava, posebice u Srednjoj Europi koja su tada bile monarhije. U po\xc4\x8detku, nacionalni liberali, iako za slobodnije poslovanje, nisu bili prista\xc5\xa1e man\xc4\x8desterske slobodne trgovine, odnosno prista\xc5\xa1e ekonomskog liberalizma. Ekonomski liberalizam podr\xc5\xbeavala je glavnina liberala tijekom 19. stolje\xc4\x87a svugdje u svijetu, no nacionalni liberali su preferirali suradnju izme\xc4\x91u vlade i dr\xc5\xbeavne industrije preko umjerenog protekcionizma, uspostavljanjem pogodnih carinskih saveza, poticanjem industrije u za\xc4\x8detku ili kompanija za koje se smatralo da su od strate\xc5\xa1ke va\xc5\xbenosti za dr\xc5\xbeavni razvoj, ili razli\xc4\x8ditim oblicima za\xc4\x8detnog industrijskog planiranja. U njema\xc4\x8dkim dr\xc5\xbeavama, nacionalni liberali podr\xc5\xbeavali su vi\xc5\xa1e autokratske ili konzervativne re\xc5\xbeime zbog vi\xc5\xa1enacionalnog obilje\xc5\xbeja ili heterogene naravi dr\xc5\xbeava kao \xc5\xa1to su bile Austrijsko Carstvo ili novonastalo Njema\xc4\x8dko Carstvo._NEWLINE_Nacionalno liberalne stranke postoje i danas. U Austriji predstavlja jednu od tri tradicionalne ideologije u dr\xc5\xbeavi, a u Rumunjskoj je nacionalni liberalizam ideologija druge stranke po zastupljenosti. U Hrvatskoj i Bosni i Hercegovini ne postoje politi\xc4\x8dke stranke koje prihva\xc4\x87aju nacionalni liberalizam kao ideologiju.\n_START_SECTION_\nPovijesni nacionalni liberalizam\n_START_PARAGRAPH_\nU 19. stolje\xc4\x87u u Njema\xc4\x8dkoj, nacionalni liberali su se razlikovali od liberalnih nacionalista utoliko \xc5\xa1to su podr\xc5\xbeavali prisutnost ve\xc4\x87e autoritativnosti u Europi i sna\xc5\xbeno Njema\xc4\x8dko Carstvo. Liberalni nacionalisti, kakav je bio Max Weber, prihva\xc4\x87ali su ideju demokratske Njema\xc4\x8dke koja bi sura\xc4\x91ivala s drugim europskim silama._NEWLINE_Izraz "nacionalni liberalizam" tijekom 19. stolje\xc4\x87a, prvenstveno je rabljen u njema\xc4\x8dkim dr\xc5\xbeavama, kao \xc5\xa1to su Njema\xc4\x8dka ili Austrija, gdje su nacionalno liberalne stranke bile dugo u vlasti. Postale su utjecajne i u obli\xc5\xbenjim dr\xc5\xbeavama, kao \xc5\xa1to je Rumunjska, gdje su njema\xc4\x8dka proizvodnost i disciplina bili iznimno cijenjeni.\n_START_SECTION_\nDana\xc5\xa1nji nacionalni liberalizam\n_START_PARAGRAPH_\nU Austriji je nacionalni liberalizam opstao kao jedna od tri temeljne dr\xc5\xbeavne ideologije. U po\xc4\x8detku je nositeljica nacionalnog liberalizma bila Slobodarska stranka Austrije (FP\xc3\x96), no uz nju je ovu ideologiju prihvatila i stranka koja se odvojila od FP\xc3\x96-a, Savez za budu\xc4\x87u Austriju._NEWLINE_U Njema\xc4\x8dkoj nositeljica nacionalnog liberalizma je Slobodna demokratska stranka, koja je euroskepti\xc4\x8dnija u odnosu na druge nacionalno liberalne stranke._NEWLINE_U Rumunjskoj je kao svoju ideologiju, nacionalni liberalizam prihvatila Nacionalo liberalna stranka osnovana 1875. Igrala je zna\xc4\x8dajnu ulogu u politi\xc4\x8dkoj povijesti Rumunjske do uvo\xc4\x91enja komunsti\xc4\x8dkog re\xc5\xbeima krajem 1947. Obnovljena je 1990., nakon pada komunizma, i druga je stranka po zastupljenosti u dr\xc5\xbeavi. Od 2010. nalazi se u koaliciji Socijalno liberalni savez zajedno sa Socijaldemokratskom strankom, te od 2013. \xc4\x8dine rumunjsku vladu.'